《乙未五月朔越日全台绅民权推唐中丞总统民主国有纪》
清代·林鹤年

天祚扶馀未可知，两河忠义盼星旗。陈桥拥赵兵虞变，酂国封韩帝不疑。

执梃降番尊使相，筑台朝汉长蛮夷。五洲琛赆图王会，海上楼船望六师。

作者简介：（1847—1901）清福建安溪人，字氅云，又字铁林，晚号怡园老人。光绪八年举人。官工部郎中，保道员，加按察使衔。少有大志，好谈兵，时人比之杜牧、陈亮。中年渡海至台湾，客唐景崧幕中。与林时甫筹海防，毁家纾难，抗御日寇。内渡后，乡人延聘掌教书院，辟怡园于厦门鼓浪屿，越十余年卒。工诗享才名，尝往来泉州、厦门间，与龚显会、黄贻楫、陈棨仁诸人结社酬唱。有《福雅堂诗集》。